DJNovice - februar 2020

**STALIŠČA DJN**

Ministrstvo za kmetijstvo, gozdarstvo in prehrano in Ministrstvo za javno upravo sta bila obveščena o težavah pri izvajanju javnonaročniške zakonodaje zaradi ekstremnih razmer na trgu prašičjega mesa. V ta namen sta za naročnike pripravila skupno tolmačenje oziroma usmeritve za morebitna nadaljnja ravnanja naročnikov.

Tolmačenje je dostopno na spletni povezavi: <https://ejn.gov.si/sistem/usmeritve-in-navodila/stalisca-ministrstva.html>

**sprememba PRIMEROV OKOLJSKIH ZAHTEV IN MERIL**

Ministrstvo za javno upravo in Ministrstvo za okolje in prostor sta skupaj z ministrstvi, pristojnimi za posamezno področje, njihovimi organi v sestavi in vladnimi službami v skladu z drugim odstavkom 8. člena Uredbe o zelenem javnem naročanju (Uradni list RS, št. 91/15 in 64/19; v nadaljevanju: uredba o ZeJN) pristopila k pripravi popravkov primerov okoljskih zahtev in meril glede na tehnološki razvoj, razmere na trgu in smernice Evropske unije in Republike Slovenije.

Popravki primerov okoljskih zahtev in meril za predmete zelenega javnega naročanja živila in gostinske storitve, pohištvo, pisarniški papir in higienski papirnati izdelki, grelniki vode, grelniki prostora in njihove kombinacije ter hranilniki tople vode, sanitarne armature, projektiranje oziroma izvedba gradnje cest, cestna razsvetljava in prometna signalizacija, so dostopni na spletni povezavi: <https://ejn.gov.si/sistem/zeleno-jn.html>.

Vabimo vas, da spremljate spletno stran <https://ejn.gov.si/sistem/zeleno-jn.html>, kjer bodo objavljeni popravki primerov okoljskih zahtev in meril tudi še za nekatere druge predmete zelenega javnega naročanja.

**NE SPREGLEJTE****:**

Želimo vas spomniti, da mora v skladu z javno naročniško zakonodajo naročnik:

* statistične podatke o evidenčnih naročilih, oddanih v letu 2019, sporočiti **do vključno 28. februarja 2020** in
* na svoji spletni strani ali portalu javnih naročil **do vključno 29. februarja 2020** objaviti tudi seznam oddanih evidenčnih naročil, ki mora zajemati podatke o evidenčnih naročilih, ki so bila v letu 2019 oddana na splošnem in infrastrukturnem področju in katerih vrednost (brez DDV) je enaka ali višja od 10.000 EUR in nižja od mejnih vrednosti iz prvega odstavka 21. člena ZJN-3.

Navodila za sporočanje statističnih podatkov o evidenčnih naročilih in objavo seznama določenih evidenčnih naročil na portalu javnih naročil so na voljo na spletni povezavi: <https://ejn.gov.si/sistem/usmeritve-in-navodila/navodila-in-obrazci.html>.

Pri tem poudarjamo, da je evidenčno naročilo:

* naročilo, katerega vrednost je nižja od vrednosti iz prvega odstavka 21. člena ZJN-3 oziroma drugega odstavka 7. člena ZJNPOV4 ter
* naročilo, oddano brez uporabe postopka javnega naročanja z namenom uresničevanja načela kratkih verig (obširno tolmačenje v zvezi z uresničevanjem načela kratkih verig je dostopno na spletni povezavi: <https://ejn.gov.si/sistem/usmeritve-in-navodila/stalisca-ministrstva.html>).

Med evidenčna naročila pa ne sodijo podatki o naročilih, oddanih na podlagi postopkov iz 39. člena ZJN-3 (npr. NMV, odprti postopek, omejeni postopek, postopki s pogajanji, ipd), ter posamezna naročila, oddana na podlagi sklenjenih okvirnih sporazumov (ali dinamičnih nabavnih sistemov), saj ne predstavljajo evidenčnih naročil in niso predmet tega poročanja.

Med evidenčna naročila tudi ne sodijo naročila, navedena v 27. členu ZJN-3, ki predstavljajo izjemo od uporabe zakona (kot so na primer pogodbe o zaposlitvi, najem zemljišč, obstoječih stavb ali drugih nepremičnin ali z njimi povezanih pravic, posojila, nekatere pravne storitve idr.).

Za evidenčno naročilo tudi ne gre v primeru naročila oziroma plačila storitev, kot je na primer omrežnina (ali na primer tudi vodovod, kanalščina, odvoz smeti ipd.), saj se ponudnika ne izbira v postopku javnega naročanja. Gre za storitve, za katere je na enem geografskem področju načeloma izključno pristojen en ponudnik ali izvaja storitev kot gospodarsko javno službo ipd. (vendar ne v smislu ponudnika iz postopka javnega naročanja).

Med evidenčna naročila pa sodijo tudi naročila na podlagi avtorskih oziroma podjemih pogodb (če vrednost ne dosega mejnih vrednosti za uporabo zakona) v odvisnosti od predmeta naročila (torej razen v primeru, če je avtorska ali podjemna pogodba uporabljena za oddajo naročila storitve, ki sodi med izjeme do uporabe zakona v skladu s 27. členom ZJN-3).

Med evidenčna naročila (če vrednost ne dosega mejnih vrednosti za uporabo zakona) sodijo tudi storitve nastanitve oziroma prevoza (npr. letalske vozovnice, storitev prevoza do letališča), ki jih je potrebno naročiti v primeru službene poti zaposlenega v tujino, medtem ko nekateri ostali spremljajoči stroški službene poti (refundacije oziroma povračila stroškov, ki nastanejo na službeni poti, ki zapadejo pod delovno zakonodajo; npr. plačilo dnevnice) ne predstavljajo evidenčnega naročila.

Med evidenčna naročila sodijo tudi članarine za plačila s kreditnimi karticami, članarine za nakup dnevnega oziroma periodičnega časopisja, kotizacije za udeležbo zaposlenih na usposabljanjih in izobraževanjih ipd. Pri tem pa je primerno, da naročnik preveri, ali posamezno naročilo tovrstnih storitev morebiti sodi med t.im. socialne in druge posebne storitve, za katere je mejna vrednost za uporabo zakona postavljena na 750.000 eurov za naročila na splošnem področju oziroma 1.000.000 eurov za naročila na infrastrukturnem področju. V tem primeru torej kot evidenčno naročilo šteje naročilo takšne storitve do vrednosti 750.000 eurov (oziroma 1.000.000 eurov). Pojasnilo v zvezi s socialnimi in drugimi posebnimi storitvami je dostopno na spletni povezavi <https://ejn.gov.si/sistem/usmeritve-in-navodila/koristne-informacije.html#K3> (poglavje Javna naročila socialnih in drugih posebnih storitev).

V zvezi z evidenčnimi naročili oziroma obveznostmi poročanja v zvezi z njimi v skladu z drugim odstavkom 21. člena ZJN-3 pa je potrebno poudariti tudi, da je pri objavi statističnih podatkov oziroma seznama oddanih evidenčnih naročil za naročnika merodajna vrednost oddanega naročila. Povedano drugače, v kolikor je naročnik pri izračunu ocenjene vrednosti ugotovil, da le-ta ne presega mejne vrednosti iz prvega odstavka 21. člena ZJN-3, mu to pove, da lahko pri oddaji javnega naročila upošteva (zgolj) zahteve iz drugega odstavka 21. člena (torej ga izvede kot t.im. evidenčno naročilo). Pri statističnem poročanju oziroma pri objavi seznama oddanih evidenčnih naročil pa upošteva vrednost, za katero je bilo naročilo (dejansko) oddano (torej vrednost, ki je izpisana na naročilnici, pogodbi oziroma drugem dokumentu, s katerim je naročnik to naročilo oddal določenemu gospodarskemu subjektu).

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 01 478 7876, vsak dan od ponedeljka do petka med 8.00 in 22.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <http://www.djn.mju.gov.si/narocniki/svetovanje>